མི་རིགས་ལས་དོན་ནི་གནའ་ནས་བཟུང་མིའི་བྱ་བ་དང་མིའི་སེམས་ཀྱི་བྱ་བ་སྒྲུབ་པའི་བྱ་གཞག་ཞིག་ཡིན་པས།ཡིག་ངོས་ཀྱི་ཁྱབ་བསྒྲགས་དང་གཞུང་ཡིག་གི་འགྲོ་འོང་ཁོ་ནར་བརྟེན་ནས་གཞི་རིམ་དང་མ་འབྲེལ་བ།ཁ་གཏད་ཡུལ་བྱེ་བྲག་པར་མ་འབྲེལ་ན་སྒྲུབ་ཐུབ་པ་མ་ཡིན།སྐད་ཆའི་སྟེང་འབྲེལ་བ་དམ་ཟབ་བྱ་དགོས་པ་མ་ཟད།སེམས་ཀྱི་སྟེང་ནས་ཀྱང་ཕན་ཚུན་ལ་བློ་གཏད་ནས་འབྲེལ་བ་བྱ་དགོས།ཁ་ནས་འབྲེལ་བ་མ་གཏོགས་སེམས་ནས་འབྲེལ་བ་མི་བྱེད་པ།ངོ་གདོང་གི་ཕྱི་ཚུལ་ལས་སེམས་མི་གཏོད་པ་བྱས་ན་ནམ་ཡང་བར་ཐག་ཅིག་ཡོད་པ་རེད།དེ་བས་ན་སྤྱོད་ཚུལ་བཞི་ལ་ངོ་རྒོལ་བྱེད་པ་དེ་མི་རིགས་ལས་དོན་ཀྱི་ཁྱབ་ཁོངས་ཁྲོད་དངོས་ཡོད་ཀྱི་དམིགས་གཏད་རང་བཞིན་ཡོད་པ་རེད།དུས་རྒྱུན་ཤེས་ཡོན་པའི་སྡེ་དང་།ཆོས་ལུགས་པའི་སྡེ།ཆབ་སྲིད་པའི་སྡེ།ཚོང་ལས་ཀྱི་སྡེ་ནས་ཤུགས་རྐྱེན་ཆེ་བའི་མི་རིགས་མི་སྣ་དག་དང་འབྲེལ་འདྲིས་བྱེད་པར་ཤུགས་བརྒྱབ་ནས།བརྩི་འཇོག་ངང་ནས་རྒྱུས་ལོན་བྱེད་པ།འདྲ་མཉམ་ངང་ནས་བསམ་པ་གོ་བ།ཟོལ་མེད་སྒོ་ནས་མཐུན་སྒྲིལ་བྱེད་པ།དམངས་གཙོ་གྲོས་མོལ་གྱི་སྒོ་ནས་འཆམ་མཐུན་བྱས་པ་ཡིན་ན།ད་གཟོད་ང་ཚོས་མི་སེམས་ལོན་པའི་ཐབས་ཇུས་རྙེད་སྲིད་པ་དང་།མི་རིགས་ལས་དོན་སྒྲུབ་ཐུབ་པ་ཡིན།དེ་མ་ཡིན་པར་མཐོ་སར་འགྱིང་ནས་ཁེངས་སེམས་ཀྱིས་གཞན་ལ་བརྙས་པ་དང་།རྒྱང་ནས་ངར་སྐད་སྒྲོག་པ།ཡང་ན་རྫུས་མའི་ཁྲལ་ལྟ་བུ་འཇལ་བ་དང་།དོན་དངོས་ཀྱི་གནས་ཚུལ་ལ་རྒྱུས་ལོན་མི་བྱེད་པར་ཕྱི་ཚུལ་རིང་ལུགས་དང་།ངོ་སྲུང་གི་ལས་ཀ་བྱས་ཏེ་གཡོ་ཟོལ་དང་ཡིད་མི་ཆེས་པ་བྱས་ན་བརྩེ་དུང་གི་སྟེང་བར་ཐག་དང་།བྱ་སྤྱོད་ཀྱི་སྟེང་འགལ་ཟླ་འབྱུང་བ་རེད།